जबलपुर. घरेलू हिंसा के मामले में अहम फैसला देते हुए कोर्ट ने आदेश दिया है कि विवाह के दौरान बर्तन, सोफे, वाहन के अलावा जो भी स्त्रीधन लिया गया, वह सब लौटाया जाए। जेएमएफसी श्रीमती सुचिता श्रीवास्तव ने यह भी कहा है कि अगर वर्तमान स्थिति में सामान नहीं है तो इसकी कीमत लौटायी जाए।
प्रकरण के अनुसार सदर निवासी श्वेता गुप्ता (परिवर्तित नाम) का विवाह 8 फरवरी 2014 को सतना निवासी मनीष गुप्ता के साथ हुआ। विवाह के बाद पति के घर पहुंचने के साथ ही ससुराल पक्ष ने नवविवाहिता के साथ दहेज को लेकर प्रताड़ना शुरू कर दी। चंद दिनों बाद श्वेता जब अपने मायके जबलपुर आई तब परिजनों को इस संबंध में बताया भी।
वापस लौटने पर उसके साथ फिर कार और नकदी के लिए प्रताड़ना शुरू कर दी गई। एक दिन आखिरकार ससुराल पक्ष ने नवविवाहिता को अपने साथ रखने से मना कर दिया। बाद में श्वेता ने जबलपुर पहुंचकर सदर थाने में मामले की शिकायत दर्ज करायी।
रिश्तों में कोई सुधार न होने पर श्वेता की आेर से 21 मई 2015 को महिला संरक्षण अधिनियम की धारा 12 के तहत पति के अलावा ससुर गिरीश गुप्ता, सास आशा गुप्ता तथा ननद पुष्पा गुप्ता के िखलाफ स्त्रीधन की वापसी के लिए कोर्ट में आवेदन दिया गया। मामले में सुनवाई करने के बाद कोर्ट ने एक-एक सामान वापस करने के आदेश जारी कर दिए। मामले में पीड़ित पक्ष की ओर से अधिवक्ता संदेश दीक्षित ने पैरवी की।
hin_Deva hin_Deva hin_Deva hin_Deva